Uitstel ná moord op oud-haarkapper | News24
Uitstel ná moord op oud-haarkapper
Alvené du Plessis
Delores Ferreira (74), ’n haarkapper in Uitenhage en voormalige skoonheidskoningin, is op 20 Januarie vermink en naak op ’n swart sak op die vloer van haar huis in Johnstraat aangetref. Foto: verskaf
Douglas Myburg (85), inwoner van Uiten- hage, het Dinsdag onskuldig op aanklagte van ernstige aanranding gepleit nadat sy kritiek-beseerde vriendin beswyk het.
Delores Ferreira (74), ’n haarkapper op die dorp en voormalige skoonheidskoningin, is in Januarie vanjaar op ’n swartsak in haar huis in Johnstraat, Uitenhage, aangetref.
Sy was naak, gekneus en bloedbesmeer. Selfs haar voete het snye in gehad. Die bloed het van haar gesig af gedrup tot op haar bors. Plek-plek het sy ook klein brandwonde aan haar lyf gehad.
Bure het haar na die hospitaal geneem waar sy dieselfde aand beswyk het. Myburg, haar jarelange vriend, is enkele ure ná haar dood op aanklag van moord aangekeer.
Dié klag is egter verander na een van ernstige aanranding nadat die nadoodse ondersoek getoon het dat Ferreira aan “natuurlike oorsake” beswyk het.
Myburg het Dinsdag swyend in die hof gestaan terwyl sy prokureur, André Dorfling, namens hom onskuldig gepleit het en gevra het dat die saak uitgestel word.
“Daar moet eers weer met die dokter wat by die nadoodse ondersoek betrokke was, gepraat word,” het Dorfling verduidelik.
“Die dokter se getuienis is belangrik in dié saak omdat sy verslag toon dat die vrou nie aan geweld dood is nie. Meneer Myburg wil ook eers vier van die getuies in die saak dagvaar,” het Dorfling verduidelik.
Toe die saak na 17 September uitgestel is, wou Myburg, effens haastig, weet of hy maar kon loop.
Myburg se borgtog is ook verleng.
Die Burger het vroeër berig dat Ferreira se bure haar as “’n sagte en vriendelike mens” beskryf het. Getuies in die saak het ook genoem dat hulle haar voor haar dood “maande laas gesien het” en dat “almal maar skrikkerig vir haar vriend” was.
Maj. Margaret Stafford, hoof van die Heilsleër se eenheid teen mensehandel, wat ’n punt daarvan maak om sulke geweld-sake by te woon “sodat ek ’n stem vir die stemloses kan wees,” het buite die hof haar vurige hoop uitgespreek dat geregtigheid vir Ferreira sal geskied.
“Ek glo in ’n hemel en hel – én in ’n God wat nie getuienisse óf bewyse van vorige oortredings nodig het om iemand te oordeel nie,” het sy gesê.
Stafford beklemtoon ook dat dit belangrik is vir vroue om geweld van dié aard te rapporteer. Sy het ook die belangrikheid, om onder meer nota’s van dokters, die insidensie van beskerm-ingsbevele, aantekeninge met dag en datum van voorvalle asook verslae van ooggetuies te hou, weer onderstreep.
Dít omdat mishandeling gewoonlik oor ’n lang periode kom, maar wanneer dit krisispunt bereik, is daar geen bewys nie, het Stafford verduidelik. “Mishandeling moet bo enige redelike twyfel aan die hof bewys kan word,” het sy bygevoeg.